proxectonos/corpus_dominio_legal_administrativo_tmp huggingface dataset:
RESOLUCIÓN do 9 de setembro de 2015, da Secretaría Xeral Técnica da Consellería de Medio Ambiente, Territorio e Infraestruturas, pola que se dá publicidade a unha encomenda de xestión, para o ano 2015, á Empresa de Transformación Agraria, S.A., cofinanciada polo Fondo Europeo de Desenvolvemento Rexional nunha porcentaxe máxima dun 80 %, no marco do programa operativo Feder Galicia 2007-2013 (Potema 3.44).
Consellería de Medio Ambiente, Territorio e Infraestruturas — III. Outras disposicións — 21/09/2015

Encomenda de xestión para a construción dun punto limpo no concello de Vilar de Santos, cofinanciada polo Fondo Europeo de Desenvolvemento Rexional nunha porcentaxe máxima dun 80 %, no marco do programa operativo Feder Galicia 2007-2013, tema prioritario 3.44.
– Actividade: construción dun punto limpo no concello de Vilar de Santos. Os traballos que se van executar agrúpanse nos seguintes capítulos de obra:
• Movemento de terras.
• Urbanización e axardinamento.
• Instalacións xerais.
• Caseta de servizos de persoal e de recepción.
• Almacén de RAEE.
• Zona de plásticos.
• Peche perimetral e porta de acceso.
• Contedores e sinalización.
• Seguridade e saúde.
– Natureza e alcance da encomenda: esta encomenda ten natureza intersubxectiva ao ter a Empresa de Transformación Agraria, S.A. a consideración de medio instrumental da Administración, segundo o disposto na disposición adicional vixésimo quinta do Real decreto lexislativo 3/2011, do 14 de novembro, polo que se aproba o texto refundido da Lei de contratos do sector público.
– Prazo de vixencia: o prazo de vixencia é de tres meses, contados desde o 8 de setembro de 2015.
– Modalidade de financiamento: esta encomenda finánciase nun 80 % a través do Fondo Europeo de Desenvolvemento Rexional, no marco do programa operativo Feder Galicia 2007-2013, encadrándose no tema prioritario 3.44: xestión de residuos domésticos e industriais.
Santiago de Compostela, 9 de setembro de 2015
RESOLUCIÓN do 28 de agosto de 2015 pola que se fai público o cofinanciamento pola Unión Europea a través do Fondo Europeo de Desenvolvemento Rexional (Feder), no marco do programa operativo Feder Galicia 2007-2013, da encomenda de xestión da obra de estabilización de noiros no río Sar (Padrón, A Coruña).
Augas de Galicia — III. Outras disposicións — 11/09/2015

Por medio desta resolución, ditada polo director da entidade pública Augas de Galicia, procédese a dar publicidade, ao abeiro do establecido na Lei 9/2010, do 4 de novembro, de augas de Galicia, e no Decreto 32/2012, do 12 de xaneiro, polo que se aproba o estatuto da entidade, e para os efectos do previsto na normativa da Unión Europea reguladora dos fondos europeos en relación coa obriga de información e publicidade das actuacións cofinanciadas polos ditos fondos e, en termos xerais, do cumprimento do disposto na demais normativa que resulte de aplicación na materia, da seguinte encomenda de execución:
1. Entidade encomendante.
Organismo: Augas de Galicia.
Actuación: obras.
Tipo de tramitación: encomenda de xestión á Empresa de Transformación Agraria, S.A. como medio propio instrumental e servizo técnico do poder adxudicador.
2. Encomenda de xestión.
Título: obra de estabilización de noiros no río Sar. Padrón (A Coruña).
Clave do expediente: OH.415.1093.
Descrición do obxecto: a obra consiste na reposición na marxe dereita do río Sar dunha vía de acceso á ponte de Estramundi no concello de Padrón, así como a execución do necesario para deter os procesos erosivos, recuperar as ribeiras naturais e volver a poñer en servizo a rede de fecais que verte en lámina libre ao río.
Orzamento: importe neto: 258.914,17 euros. Importe total: 313.286,15 euros.
Cofinanciamento da Unión Europea: esta actuación será cofinanciada pola Unión Europea a través do Fondo Europeo de Desenvolvemento Rexional (Feder) nun 80 %, no marco do programa operativo Feder Galicia 2007-2013; eixe prioritario de Intervención 3: ambiente, contorno natural, recursos hídricos e prevención de riscos; tema prioritario ou medida 53: prevención de riscos; actuación 3.53.2: conservación e mellora das marxes dos ríos. Unha maneira de facer Europa.
Data de formalización: 22 de maio de 2015.
Prazo de execución: tres meses.
Santiago de Compostela, 28 de agosto de 2015
ORDE do 1 de setembro de 2015 pola que se procede á ampliación dos importes para o financiamento das axudas para a adquisición de libros de texto, destinadas ao alumnado matriculado en educación primaria, educación secundaria obrigatoria ou educación especial, en centros sostidos con fondos públicos, para o seu uso no curso escolar 2014/15.
Consellería de Cultura, Educación e Ordenación Universitaria — III. Outras disposicións — 11/09/2015

Mediante a Orde do 28 de maio de 2014 (Diario Oficial de Galicia do 30 de maio), a Consellería de Cultura, Educación e Ordenación Universitaria convocou axudas para a adquisición de libros de texto, destinadas ao alumnado matriculado en educación primaria, educación secundaria obrigatoria ou educación especial, en centros sostidos con fondos públicos, para o seu uso no curso escolar 2014/15.
O artigo 17 desta orde establece que estas axudas serán financiadas con cargo á aplicación orzamentaria 09.60.423A.780.0, polo importe total de 14.695.596,00 euros para o ano 2014, e na contía de 400.000,00 euros para o ano 2015, podéndose ampliar, se for o caso, conforme o previsto no artigo 31 da Lei 9/2007, do 13 de xuño, de subvencións de Galicia.
Mediante a Orde do 23 de decembro de 2014 (DOG do 30 de decembro), procedeuse a incrementar o importe en 3.377.762,43 euros para esta mesma finalidade e con cargo á aplicación 09.60.423A.780.0.
Como consecuencia da existencia de remanentes no mesmo servizo e tendo en conta que estas axudas non están sometidas ao réxime de concorrencia competitiva, e que o importe asignado non é suficiente para atender os compromisos adquiridos ao abeiro da convocatoria, a Consellería de Cultura, Educación e Ordenación Universitaria
Artigo único
Incrementar o importe para financiar as axudas para a adquisición de libros de texto destinadas ao alumnado matriculado en educación primaria, educación secundaria obrigatoria ou educación especial en centos sostidos con fondos públicos, para o seu uso no curso escolar 2014/15, en douscentos noventa e tres mil setecentos vinte e dous euros con trinta e oito céntimos de euro (293.722,38 euros), de acordo co establecido no artigo 17 da Orde do 28 de maio de 2014 (DOG do 30 de maio).
Santiago de Compostela, 1 de setembro de 2015
CORRECCIÓN de erros. Resolución do 26 de maio de 2015, da Dirección Xeral de Educación, Formación Profesional e Innovación Educativa, pola que se convocan probas de acceso ás ensinanzas deportivas para o curso 2015/16.
Consellería de Cultura, Educación e Ordenación Universitaria — III. Outras disposicións — 11/09/2015

Advertido erro na devandita resolución, publicada no DOG núm. 105, do venres 5 de xuño de 2015, é necesario facer a seguinte corrección:
– Na páxina 21917, no punto 7, composición do tribunal único que deberá xulgar as probas de acceso de carácter específico das ensinanzas deportivas en Hípica para o curso 2015/16, onde di: «vogal suplente: Gustavo Barroso Pernas», debe dicir: «vogal suplente: Juan José Casadevall Álvarez».
CORRECCIÓN de erros. Resolución do 31 de agosto de 2015 pola que se convocan os exames para a obtención ou ampliación a outros idiomas da habilitación de guías de turismo especializados de Galicia.
Axencia Turismo de Galicia — III. Outras disposicións — 16/09/2015

Advertido erro na citada resolución publicada no
Diario Oficial de Galicia
núm. 170, do 7 de setembro de 2015, faise necesario realizar a oportuna corrección:
Na páxina 36069, no punto 14.3, onde di: «Taxa. Denominación: inscrición para a participación de exames para a habilitación de guías de turismo de Galicia: código 31.19.06», debe dicir: «Taxa. Denominación: expedición da habilitación de guía de turismo de Galicia: código 31.19.06».
ORDE do 8 de setembro de 2015 pola que se modifica a Orde do 6 de marzo de 2015, pola que se establecen as bases reguladoras que rexerán as axudas destinadas á colaboración no financiamento de actuacións en materia de arquivos e se procede á súa convocatoria para o ano 2015.
Consellería de Cultura, Educación e Ordenación Universitaria — III. Outras disposicións — 16/09/2015

Con data do 23 de marzo de 2015 (DOG núm. 55) publicouse a Orde do 6 de marzo de 2015 pola que se establecen as bases reguladoras que rexerán as axudas destinadas á colaboración no financiamento de actuacións en materia de arquivos e se procede á súa convocatoria para o ano 2015.
No artigo 11 da dita orde establecíase que o prazo para que os beneficiarios das axudas acrediten e xustifiquen os proxectos subvencionados será ata o 31 de outubro de 2015; en caso de non xustificarse a totalidade do orzamento do proxecto, a subvención será minorada na mesma proporción.
Tendo en conta a data de resolución das ditas axudas, motivada pola tramitación dunha modificación de crédito publicada o 31 de xullo (DOG núm. 144), derivado dunha modificación da dotación orzamentaria establecida na Orde do 6 de marzo, co fin de viabilizar os procesos de execución e xustificación por parte dos beneficiarios resultantes, sen que con iso se cause prexuízo a terceiros, considérase necesario introducir modificacións no artigo 11.1 da Orde do 6 de marzo.
Visto o anterior,
Artigo único.
Modificación da Orde do 6 de marzo de 2015
Modifícase o artigo 11.1 da Orde do 6 de marzo de 2015 pola que se establecen as bases reguladoras que rexerán as axudas destinadas á colaboración no financiamento de actuacións en materia de arquivos e se procede á súa convocatoria para o ano 2015, que quedaría como segue:
Artigo 11.
Prazo, xustificación e pagamento das axudas
1. O prazo para que os beneficiarios das axudas acrediten e xustifiquen os proxectos subvencionados será ata o 30 de novembro de 2015; en caso de non xustificarse a totalidade do orzamento do proxecto, a subvención será minorada na mesma proporción.
Disposición derradeira
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 8 de setembro de 2015
ORDE do 1 de setembro de 2015 pola que se modifica a autorización, por cambio de titularidade, do centro privado Padres Somascos, do concello da Guarda.
Consellería de Cultura, Educación e Ordenación Universitaria — III. Outras disposicións — 16/09/2015

Mediante escritura pública notarial, outorgada ante o notario Luis Ramos Torres, a congregación Padres Somascos cede a titularidade do centro privado Padres Somascos, do concello da Guarda, a favor da Fundación Educere.
De conformidade coa solicitude de cambio de titularidade formulada e logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio de titularidade do centro privado Padres Somascos, da Guarda, código 36003960, a favor da Fundación Educere.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de setembro de 2015
CORRECCIÓN de erros. Resolución do 17 de xullo de 2015 pola que se delega o exercicio de determinadas facultades nas persoas titulares das xefaturas territoriais da Consellería de Traballo e Benestar.
Axencia Galega de Servizos Sociais — III. Outras disposicións — 17/09/2015

Advertido erro na citada resolución, publicada no Diario Oficial de Galicia número 140, do luns 27 de xullo de 2015, cómpre facer a seguinte corrección:
Na páxina 31130, despois de resolver, no punto primeiro, onde di:
«Delégase nas persoas titulares das xefaturas territoriais da Consellería de Traballo e Benestar, no seu respectivo ámbito territorial, o exercicio das seguintes competencias da Dirección da Axencia Galega de Servizos Sociais previstas nos estatutos aprobados polo Decreto 40/2014, do 20 de marzo», debe dicir: «Delégase nas persoas titulares das xefaturas territoriais da Consellería de Traballo e Benestar, no seu respectivo ámbito territorial e respecto dos créditos que lles sexan distribuídos, o exercicio das seguintes competencias da Dirección da Axencia Galega de Servizos Sociais previstas nos estatutos aprobados polo Decreto 40/2014, do 20 de marzo».
ORDE do 4 de setembro de 2015 pola que se resolve definitivamente a convocatoria de licenzas por formación para o curso 2015/16 destinadas ao funcionariado docente non universitario.
Consellería de Cultura, Educación e Ordenación Universitaria — III. Outras disposicións — 16/09/2015

De conformidade co establecido artigo 8 da Orde do 4 de xuño de 2015 (DOG do 16 de xuño) pola que se convocan licenzas por formación para o curso 2015/16 destinadas ao funcionariado docente non universitario, esta consellería
Primeiro. Adxudicarlles as licenzas por formación aos profesores que se relacionan no anexo desta orde.
Segundo. De acordo co establecido no artigo 2 da orde de convocatoria, ofertáronse seis modalidades de licenzas por formación, todas elas retribuídas. Dentro do período que abrangue o curso académico, os beneficiarios puideron escoller o período de goce da licenza por formación.
Terceiro. O profesorado beneficiario das licenzas por formación queda obrigado ao cumprimento do recollido no artigo 10 da orde da convocatoria, obrigas das persoas beneficiarias, e a respectar o recollido no artigo 12, incompatibilidades. Non cumprir o anteriormente exposto dará lugar á activación do contido do artigo 13 da orde de convocatoria, responsabilidades por incumprimento.
Cuarto. Contra esta resolución os interesados poderán interpoñer recurso potestativo de reposición perante o conselleiro de Cultura, Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, reguladora da xurisdición contencioso-administrativa.
Santiago de Compostela, 4 de setembro de 2015
RESOLUCIÓN do 8 de setembro de 2015 pola que se publican os convenios de colaboración asinados por este ente público no segundo cuadrimestre do ano 2015.
Portos de Galicia — III. Outras disposicións — 17/09/2015

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase dar publicidade aos convenios de colaboración asinados no segundo cuadrimestre do ano 2015 e que se relacionan no anexo a esta resolución.
Santiago de Compostela, 8 de setembro de 2015
RESOLUCIÓN do 3 de setembro de 2015, da Dirección Xeral de Conservación da Natureza, pola que se dá publicidade ás axudas concedidas ao abeiro da Orde do 20 de novembro de 2014 pola que se establecen as bases reguladoras das axudas para paliar os danos producidos polo lobo e se convocan para o ano 2015.
Consellería de Medio Ambiente, Territorio e Infraestruturas — III. Outras disposicións — 16/09/2015

A Orde do 20 de novembro de 2014, da Consellería de Medio Ambiente, Territorio e Infraestruturas, estableceu as bases e convocou para o ano 2015 as axudas para paliar os danos producidos polo lobo.
De conformidade co disposto no artigo 15 da Lei 9/2007, do 13 de xullo, de subvencións de Galicia, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e crédito orzamentario a que se imputen, beneficiario, cantidade concedida e finalidade ou finalidades da subvención.
De acordo co anterior,
Facer pública a aprobación das axudas que se relacionan como anexo a esta resolución, axustándose aos principios de publicidade, concorrencia, obxectividade, transparencia, igualdade e non discriminación, para as que o secretario xeral técnico da Consellería de Medio Ambiente, Territorio e Infraestruturas, no desenvolvemento das súas funcións delegadas nas bases reguladoras destas axudas, formulou resolución de concesión no ano 2015:
a) Norma reguladora da convocatoria: Orde do 20 de novembro de 2014 pola que se establecen as bases reguladoras das axudas para paliar os danos producidos polo lobo e se convocan para o ano 2015.
b) Aplicación orzamentaria: 07.05.541B.470.1.
c) Finalidade da axuda: compensación polos danos ocasionados polos ataques do lobo ás reses das explotacións gandeiras.
d) Destinatarios: propietarios de reses de explotación gandeira.
Santiago de Compostela, 3 de setembro de 2015
RESOLUCIÓN do 4 de setembro de 2015 pola que se convoca a xornada A reforma do Código penal a debate.
Escola Galega de Administración Pública — III. Outras disposicións — 17/09/2015

Dentro do plan de actividades da Escola Galega de Administración Pública para o ano 2015 e de acordo coas funcións atribuídas pola Lei 4/1987, do 27 de maio, de creación da Escola, modificada pola Lei 10/1989, do 10 de xullo, convócase a xornada A reforma do Código penal a debate, conforme as seguintes bases:
1. Obxectivos:
Analizar as novidades introducidas pola Lei orgánica 1/2015, do 30 de marzo, pola que se modifica o Código penal, e normas complementarias desta, así como suscitar o debate sobre a conveniencia e utilidade de tales modificacións. En consecuencia, en última instancia a finalidade deste encontro é trasladar unha visión ampla do novo marco legal en aspectos concretos que revisten particular interese pola novidade que comportan e/ou pola súa transcendencia práctica.
2. Contidos:
Serán tratados, entre outros, os seguientes temas:
– Novo réxime de penas.
– A nova situación da vítima no proceso penal.
– O comiso.
– Os delitos leves: causas e consecuencias da desaparición das faltas.
– Modificacións operadas pola reforma penal de 2015 nos delitos de lesións e violencia de xénero.
3. Destinatarios:
Persoal ao servizo da Administración de xustiza, avogados, procuradores, profesores e alumnos das universidades galegas e interesados en xeral.
4. Desenvolvemento:
Lugar: EGAP, rúa de Madrid, 2-4, Santiago de Compostela.
Data: 30 de setembro de 2015.
Horario: mañá e tarde.
Duración: 6 horas lectivas.
5. Número de prazas:
Limitado pola capacidade do local.
6. Inscrición:
As persoas interesadas deberán formalizar a súa inscrición a través da área de matrícula da web da EGAP: https://egap.xunta.es/matricula/
O prazo para inscribirse estará aberto desde o día seguinte ao da publicación desta resolución no Diario Oficial de Galicia ata o 28 de setembro de 2015.
Poderá obterse calquera outra información, desde as 8.30 ás 14.30 horas, nos teléfonos: 981 54 62 41-981 54 62 39.
7. Modificacións:
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
8. Certificado de asistencia oficial:
Ao final da xornada entregarase un certificado de asistencia a aquelas persoas inscritas que participasen asiduamente e sempre que a súa asistencia fose igual ou superior ao 90 % das horas lectivas programadas. Neste documento aparecerán, de forma expresa, o contido, a carga lectiva, a data, o lugar de realización e o selo oficial da institución.
Santiago de Compostela, 4 de setembro de 2015
RESOLUCIÓN do 7 de setembro de 2015, da Secretaría Xeral Técnica da Consellería de Sanidade, pola que se dá publicidade aos convenios de colaboración subscritos por esta consellería e polo Servizo Galego de Saúde no segundo cuadrimestre do ano 2015.
Consellería de Sanidade — III. Outras disposicións — 17/09/2015

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para cumprir esa obriga, por medio da presente resolución dáselle publicidade á relación dos convenios subscritos pola Consellería de Sanidade e polo Servizo Galego de Saúde nos meses de maio, xuño, xullo e agosto do ano 2015, que se incorpora como anexo a esta resolución.
Santiago de Compostela, 7 de setembro de 2015
ORDE do 4 de setembro de 2015 pola que se autorizan as ensinanzas de educación secundaria para persoas adultas, na modalidade semipresencial, no IES Antón Losada Diéguez da Estrada.
Consellería de Cultura, Educación e Ordenación Universitaria — III. Outras disposicións — 17/09/2015

O Estatuto de autonomía de Galicia, no seu artigo 31, dispón que é competencia plena da Comunidade Autónoma galega o regulamento e administración do ensino en toda a súa extensión, niveis e graos, modalidades e especialidades, sen prexuízo do disposto no artigo 27 da Constitución e nas leis orgánicas que, conforme o punto primeiro do seu artigo 81, o desenvolven, e das facultades que lle atribúe ao Estado o artigo 149.1.30º da Constitución.
A Lei orgánica 2/2006, do 3 de maio, de educación, considera a educación como unha aprendizaxe permanente e no seu artigo 66 establece que a educación para persoas adultas ten a finalidade de ofrecer a todos os maiores de dezaoito anos a posibilidade de adquirir, actualizar, completar ou ampliar os seus coñecementos e aptitudes para o seu desenvolvemento persoal e profesional.
A Orde do 11 de xuño de 2010 da Consellería de Cultura, Educación e Ordenación Universitaria autorizou as ensinanzas para persoas adultas nas modalidades presencial e a distancia, en centros específicos de educación e promoción de adultos e institutos de educación secundaria dependentes desta consellería.
Analizadas as necesidades educativas xurdidas e a oferta de modalidades en funcionamento, resulta aconsellable ampliar esta oferta, coa finalidade de mellorar a atención ao alumnado de educación secundaria.
Por todo canto antecede, e tendo en conta o informe favorable da Dirección Xeral de Educación, Formación Profesional e Innovación Educativa e de conformidade coa proposta da Dirección Xeral de Centros e Recursos Humanos,
Artigo único. Autorización de ensinanzas
Autorízase a implantación das ensinanzas de educación secundaria para persoas adultas, na modalidade semipresencial, no IES Antón Losada Diéguez da Estrada (Pontevedra), código 36002359.
Disposición derradeira primeira. Desenvolvemento normativo
Autorízanse a Dirección Xeral de Educación, Formación Profesional e Ensinanzas Especiais e a Dirección Xeral de Centros e Recursos Humanos para adoptar todos os actos e medidas necesarias para a aplicación desta orde.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 4 de setembro de 2015
DECRETO 115/2015, do 11 de setembro, polo que se nomea conselleiro maior do Consello de Contas de Galicia a José Antonio Redondo López.
Presidencia da Xunta de Galicia — II. Autoridades e persoal — 15/09/2015

En virtude do disposto no artigo 8.1 da Lei 6/1985, do 24 de xuño, do Consello de Contas, e de conformidade coa proposta formulada polo Pleno do Consello de Contas de Galicia e acordada na súa sesión do once de setembro de dous mil quince,
Nomear conselleiro maior do Consello de Contas de Galicia a José Antonio Redondo López.
Santiago de Compostela, once de setembro de dous mil quince
CORRECCIÓN de erros. Resolución do 10 de agosto de 2015 pola que se convoca o Curso de Administración electrónica e arquivo electrónico administrativo.
Escola Galega de Administración Pública — III. Outras disposicións — 14/09/2015

A
dvertidos erros na referida resolución, publicada no DOG núm. 158, do 20 de agosto de 2015, é necesario facer as seguintes correccións:
Na páxina 34194, na base 6.2.2, onde di: «Experiencia profesional independente e distinta da correspondente ao actual posto de traballo, o que se acreditará exclusivamente nos termos sinalados na base 8.1», debe dicir: «Experiencia profesional independente e distinta da correspondente ao actual posto de traballo».
Na páxina 34196, na base 10, o parágrafo terceiro deberá suprimirse integramente.
CORRECCIÓN de erros. Orde do 12 de agosto de 2015 pola que se establecen as bases reguladoras do Programa para a promoción do emprego autónomo, cofinanciado polo Fondo Social Europeo, con cargo ao programa operativo FSE Galicia 2014-2020, e se procede á súa convocatoria para o ano 2015.
Consellería de Traballo e Benestar — III. Outras disposicións — 14/09/2015

Advertidos erros na citada orde, publicada no Diario Oficial de Galicia número 157, do mércores 19 de agosto de 2015, procédese a efectuar as seguintes correccións:
Na páxina 34052, artigo 13, letras d) e e), onde di: «d) Pola súa idade no momento da solicitude ata 8 puntos segundo a seguinte escala:
d.1) Persoa desempregada menor de 30 anos: 8 puntos.
d.2) Persoa desempregada maior de 45 anos: 4 puntos.
d.3) Persoa desempregada maior de 30 e menor de 45 anos: 2 puntos.
e) Muller desempregada: 3 puntos».
Debe dicir: «d) Pola súa idade no momento da solicitude ata 8 puntos segundo a seguinte escala:
d.1) Persoa menor de 30 anos: 8 puntos.
d.2) Persoa maior de 45 anos: 4 puntos.
d.3) Persoa maior de 30 e menor de 45 anos: 2 puntos.
e) Muller: 3 puntos».
Na páxina 34.056, artigo 16.3, parágrafo primeiro, onde di: «Para os efectos de xustificar o cumprimento do requisito do investimento previsto no artigo 7.1 desta orde, entenderase realizado o que foi efectivamente facturado e realizado no período previsto no artigo 8.1 desta orde, polo que deberá estar efectivamente pagado no momento de finalización do período de xustificación.»; debe dicir: «Para os efectos de xustificar o cumprimento do requisito do investimento previsto no artigo 8.1 desta orde, entenderase realizado o que foi efectivamente facturado e realizado no período previsto no artigo 8.1 desta orde, polo que deberá estar efectivamente pagado no momento de finalización do período de xustificación».
Na páxina 34.061, artigo 17, letra m, onde di: « As persoas físicas beneficiarias de calquera axuda deste programa deberán manter durante o período de dous anos a forma xurídica elixida pola que se lles concederon as subvencións.»; debe dicir: «As persoas físicas beneficiarias de calquera axuda deste programa deberán manter durante o período dun ano a forma xurídica elixida pola que se lles concederon as subvencións».
CORRECCIÓN de erros. Orde do 6 de xullo de 2015 pola que se modifican as unidades e os postos de traballo docentes dos centros públicos dependentes desta consellería nos niveis de educación infantil, educación primaria e educación especial.
Consellería de Cultura, Educación e Ordenación Universitaria — III. Outras disposicións — 14/09/2015

Advertidos erros na devandita orde, publicada no DOG núm. 136, do 21 de xullo de 2015, é necesario realizar a seguinte corrección:
Na páxina 30272, no anexo I, non debe figurar o CRA Nosa Señora do Faro de Ponteceso, código 15027848.
RESOLUCIÓN do 3 de setembro de 2015, da Secretaría Xeral da Emigración, pola que se lles dá publicidade aos convenios de colaboración subscritos por esta secretaría xeral no segundo cuadrimestre de 2015.
Vicepresidencia e Consellería de Presidencia, Administracións Públicas e Xustiza — III. Outras disposicións — 14/09/2015

O artigo 11.1 da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xuño), impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para lle dar cumprimento a esa obriga,
Artigo único. Darlle publicidade á relación dos convenios subscritos pola Secretaría Xeral da Emigración nos meses de maio, xuño, xullo e agosto do ano 2015 que se incorpora como anexo a esta resolución.
Santiago de Compostela, 3 de setembro de 2015
ORDE do 2 de setembro de 2015 pola que se modifica a autorización do centro privado Agarimo, do concello de Arteixo (A Coruña).
Consellería de Cultura, Educación e Ordenación Universitaria — III. Outras disposicións — 14/09/2015

O representante da titularidade do centro privado Agarimo, do concello de Arteixo (A Coruña), solicita a autorización para impartir os ciclos de formación profesional básica de Agroxardinaría e composicións florais, Carpintaría e moble, e Reforma e mantemento de edificios.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar os ciclos de formación profesional básica de Agroxardinaría e composicións florais, Carpintaría e moble, e Reforma e mantemento de edificios, no centro privado que se sinala:
Denominación xenérica: centro privado.
Denominación específica: Agarimo.
Código: 15020431.
Enderezo: r/ Padre Villa, 30. Laxobre.
Localidade: Arteixo.
Concello: Arteixo.
Provincia: A Coruña.
Titular: Asociación Agarimo.
Composición resultante:
a) Educación especial: 5 unidades (Psíquicos).
b) Ciclos de formación profesional básica:
– Agroxardinaría e composicións florais (2 unidades para 20 alumnos/as cada unha).
– Carpintaría e moble (2 unidades para 20 alumnos/as cada unha).
– Cociña e restauración (2 unidades para 20 alumnos/as cada unha).
– Reforma e mantemento de edificios (2 unidades para 20 alumnos/as cada unha).
– Servizos administrativos (2 unidades para 20 alumnos/as cada unha).
c) Educación básica para persoas adultas:
– Ensinanzas básicas iniciais: nivel I e II.
– Educación secundaria para persoas adultas: nivel I e II.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que sinala a presente orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 2 de setembro de 2015
ORDE do 28 de agosto de 2015 pola que se autoriza o cambio da denominación da titularidade do centro privado París, de Pontevedra.
Consellería de Cultura, Educación e Ordenación Universitaria — III. Outras disposicións — 14/09/2015

O representante da titularidade do centro privado París, de Pontevedra, solicita o cambio da súa denominación de Barcia Moreira, S.L. pola de Instituto París, S.L. efectuada mediante escritura pública outorgada ante o notario José Antonio de la Cruz Calderón.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio da denominación da titularidade do centro privado París, de Pontevedra, código 36016747, que pasa a denominarse Instituto París, S.L.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 28 de agosto de 2015
RESOLUCIÓN do 7 de setembro de 2015 pola que se modifica a Resolución do 7 de maio de 2014, de delegación de competencias.
Universidade de Vigo — III. Outras disposicións — 15/09/2015

Unha vez detectados erros na publicación da Resolución do 7 de maio de 2014, de delegación de competencias (DOG núm. 90, do 13 de maio), procede realizar a seguinte modificación:
Na páxina 21459, onde di: «15. Delégase nas persoas que ocupan os decanatos e direccións de centros a sinatura das resolucións definitivas dos seguintes asuntos relacionados cos estudos de primeiro e segundo ciclo:
a) A admisión de alumnado en titulacións sen límite de prazas.
b) A admisión dos traslados do alumnado para continuación de estudos, unha vez adoptadas as decisións polas comisións de centros.
c) A resolución de solicitudes de recoñecementos, adaptacións e validacións de materias.
d) A resolución de solicitudes de matrícula: ampliación, cambio e/ou anulación parcial de materias».
Debe dicir: «15. Delégase nas persoas que ocupan os decanatos e as direccións de centros:
A) A sinatura das resolucións definitivas dos seguintes asuntos relacionados cos estudos de primeiro e segundo ciclo:
a) A admisión de alumnado en titulacións sen límite de prazas.
b) A admisión dos traslados do alumnado para continuación de estudos, unha vez adoptadas as decisións polas comisións de centros.
c) A resolución de solicitudes de recoñecementos, adaptacións e validacións de materias.
d) A resolución de solicitudes de matrícula: ampliación, cambio e/ou anulación parcial de materias.
B) A facultade de expedir as certificacións do pagamento dos dereitos así como a de resolver as solicitudes de remisión dos títulos e a remisión destes ás direccións provinciais de Educación, á oficina de Educación e ás oficinas consulares».
Vigo, 7 de setembro de 2015
RESOLUCIÓN do 3 de setembro de 2015 pola que se dá publicidade aos convenios de colaboración subscritos por este organismo no segundo cuadrimestre do ano 2015.
Instituto Galego de Seguridade e Saúde Laboral — III. Outras disposicións — 15/09/2015

O artigo 11.1 da Lei 4/2006, do 30 de xuño, de transparencia e boas prácticas na Administración pública galega, impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esta obriga,
Artigo único
Dar publicidade á relación dos convenios subscritos polo Instituto Galego de Seguridade e Saúde Laboral nos meses de maio, xuño, xullo e agosto do ano 2015 que se incorpora como anexo a esta resolución.
Santiago de Compostela, 3 de setembro de 2015
CORRECCIÓN de erros. Resolución do 17 de agosto de 2015, da Dirección Xeral de Comercio, pola que se dá publicidade ás axudas concedidas ao abeiro da Orde do 30 de xaneiro de 2015 pola que se establecen as bases reguladoras para a concesión, en réxime de concorrencia competitiva, das subvencións para a mellora de imaxe, modernización, establecemento de novas fórmulas e medios de comercialización no sector comerciante retallista e artesanal galego (código de procedemento IN201H) (Diario Oficial de Galicia número 28, do 11 de febreiro), modificada pola Orde do 28 de xullo de 2015 (Diario Oficial de Galicia número 143, do 30 de xullo).
Consellería de Economía e Industria — III. Outras disposicións — 15/09/2015

Advertidos erros na resolución publicada no DOG núm. 166, do 1 de setembro de 2015, cómpre facer as seguintes correccións:
Onde di:
«Crédito orzamentario: 2.500.000 euros
Aplicacións orzamentarias:
08.02.751A.770.1 1.900.000,00 €
08.02.751A.770.2 400.000,00 €
08.02.751A.781.1 200.000,00 €»
Debe dicir:
«Crédito orzamentario: 3.249.000,00 €
Aplicacións orzamentarias:
08.02.751A.770.1 3.049.000,00 €
08.02.751A.781.1 200.000,00 €
Estas aplicacións orzamentarias están cofinanciadas nun 80 % polo Fondo Europeo de Desenvolvemento Rexional (Feder) e o 20 % restante polo Fondo de Compensación Interterritorial (FCI). As actuacións previstas están previstas no programa operativo Feder Galicia 2007-2013, dentro do eixe 2, tema prioritario 09, actuación 08».
ORDE do 1 de setembro de 2015 pola que se modifica a relación de postos de traballo do Instituto de Medicina Legal de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 15/09/2015

Mediante Orde do 18 de febreiro de 2015, da Vicepresidencia e Consellería de Presidencia, Administracións Públicas e Xustiza, publicouse a relación de postos de traballo do Instituto de Medicina Legal de Galicia, creado e regulado polo Decreto 119/2005, de 6 de maio, como órgano técnico ao servizo da Administración de xustiza que ten como función auxiliar os xulgados, tribunais, fiscalías e oficinas do Rexistro Civil en materia de medicina forense.
De acordo co artigo 523 da Lei 6/1985, do 1 de xullo, do poder xudicial, unha vez aprobadas as relacións de postos iniciais, a Comunidade Autónoma de Galicia ten competencia para aprobar as súas modificacións.
Polo exposto, consultadas as organizacións sindicais presentes na Mesa Sectorial de Negociación e o Consello Xeral do Poder Xudicial, e comunicada a modificación ao Ministerio de Xustiza,
Artigo único
Aprobar a modificación da relación de postos de traballo do Instituto de Medicina Legal de Galicia que figura no anexo da presente orde.
Santiago de Compostela, 1 de setembro de 2015
CENTRO DE DESTINO: INSTITUTO DE MEDICINA LEGAL DE GALICIA. DIRECCIÓN LOCALIDADE: SANTIAGO DE COMPOSTELA
* Importe anual. Lei 22/2013, do 23 de decembro, de orzamentos xerais do Estado para o ano 2014.
** Importe anual. Complemento afectado pola Lei 11/2013, do 26 de decembro, de orzamentos xerais da Comunidade Autónoma de Galicia para o ano 2014.
CORRECCIÓN de erros. Resolución do 8 de setembro de 2015 pola que se convoca, en colaboración coa Secretaría Xeral de Política Lingüística, un curso medio de linguaxe administrativa galega para o persoal que preste servizos na Administración autonómica de Galicia.
Escola Galega de Administración Pública — III. Outras disposicións — 22/09/2015

Advertido erro na dita resolución publicada no DOG núm. 176, do 15 de setembro de 2015, cómpre facer a seguinte rectificación:
No ordinal noveno na páxina 36708, onde di:
«
Profesorado
A Secretaría Xeral de Política Lingüística designará o profesorado encargado de impartir os cursos entre as persoas que figuren na súa lista de profesorado colaborador para impartir cursos de galego»,
Debe dicir: «
Profesorado
A Consellería de Cultura, Educación e Ordenación Universitaria, por proposta da Secretaría Xeral de Política Lingüística, designará o profesorado encargado de impartir os cursos de entre as persoas que estean na situación de execución provisional da sentenza e/ou firme, realizando todos os trámites legais necesarios para a súa contratación, que se realizará segundo a modalidade contractual que, en cada caso, sexa pertinente».
CORRECCIÓN de erros. Resolución do 8 de setembro de 2015 pola que se convoca un curso medio de linguaxe xurídica galega para persoal ao servizo da Administración de xustiza e outros colectivos relacionados coa xustiza que presten servizos dentro da Comunidade Autónoma.
Escola Galega de Administración Pública — III. Outras disposicións — 22/09/2015

Advertido erro na resolución publicada no DOG núm. 176, do 15 de setembro de 2015, cómpre
facer a seguinte rectificación:
No ordinal noveno na páxina 36699, onde di:
«
Profesorado
A Secretaría Xeral de Política Lingüística designará o profesorado encargado de impartir os cursos entre as persoas que figuren na súa lista de profesorado colaborador para impartir cursos de galego»,
Debe dicir:
«
Profesorado
A Consellería de Cultura, Educación e Ordenación Universitaria, por proposta da Secretaría Xeral de Política Lingüística, designará o profesorado encargado de impartir os cursos de entre as persoas que estean na situación de execución provisional da sentenza e/ou firme, realizando todos os trámites legais necesarios para a súa contratación, que se realizará segundo a modalidade contractual que, en cada caso, sexa pertinente».
RESOLUCIÓN do 1 xullo de 2015 pola que se procede á públicación das subvencións concedidas en virtude da Orde do 24 de abril de 2015 pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de incorporación social en vivendas para pacientes estabilizados nas unidades asistenciais con especialización en drogodependencias da Comunidade Autónoma de Galicia.
Consellería de Sanidade — III. Outras disposicións — 22/09/2015

En cumprimento co disposto no artigo 15.1º da Lei 9/2007, do 13 de xuño, de subvencións de Galicia, e do artigo 17.1 da Orde do 24 de abril de 2015 pola que se establecen as bases reguladoras e se convocan axudas, en réxime de concorrencia competitiva, ás entidades privadas sen ánimo de lucro para a realización de programas de incorporación social en vivendas para pacientes estabilizados nas unidades asistenciais con especialización en drogodependencias da Comunidade Autónoma galega, procédese á publicación das subvencións concedidas.
Crédito orzamentario inicial de 200.000 euros, con cargo á aplicación orzamentaria 5001.413A.481.21 e código de proxecto 201400027.
No que se refire aos beneficiarios, importe e finalidade: véxase o anexo.
Santiago de Compostela, 1 de xullo de 2015
Orde
Entidade
Programa
Contía
programa
1
Asociación ATOX
Piso de acollida para a incorporación social
40.000 €
2
Asociación Érguete
Programa social de apoio a procesos terapéuticos I
40.000 €
3
Asociación Érguete
Programa social de apoio a procesos terapéuticos II
40.000 €
4
Asociación Érguete
Programa social de apoio a procesos terapéuticos III
40.000 €
5
Asociación Rexurdir Provincial
Piso de apoio ao tratamento, social e laboral ao drogodependente
40.000 €
RESOLUCIÓN do 8 de setembro de 2015 pola que se dá publicidade da relación de entidades colaboradoras adheridas ao abeiro da Orde do 10 de xuño de 2015, pola que se establecen as bases reguladoras para a concesión de subvencións, en réxime de concorrencia non competitiva, relativa ao Plan Renove de fiestras.
Consellería de Economía e Industria — III. Outras disposicións — 22/09/2015

De conformidade co disposto no artigo 13.4 da Lei 4/2006, do 30 de xuño, de transparencia e de boas prácticas na Administración pública galega, e no artigo 7 das bases reguladoras para a concesión de subvencións, en réxime de concorrencia non competitiva, relativas ao Plan Renove de fiestras, así como a selección de entidades colaboradoras que participarán na súa xestión, e á súa convocatoria (códigos do procedemento IN412A), establecidas pola Orde do 10 de xuño de 2015, procédese por medio desta resolución á publicación das entidades colaboradoras para a xestión das axudas relativas ao Plan Renove de fiestras 2015, en cumprimento do disposto no artigo 7 da citada orde.
As entidades colaboradoras do Plan Renove de fiestras son as encargadas de tramitar o procedemento (facer a reserva dos fondos, presentar a solicitude e presentar a documentación xustificativa da actuación).
Por todo o antedito,
1. Facer público, no
Diario Oficial de Galicia
, na aplicación informática habilitada para a tramitación desta orde e na páxina web da Consellería de Economía e Industria as entidades colaboradoras para a xestión das axudas relativas ao Plan Renove de fiestras 2015 (anexo).
2. Publicar a relación das entidades colaboradoras adheridas ao referido Plan Renove de fiestras 2015, que se poderá consultar na páxina web da Consellería de Economía e Industria (https://entidadescolaboradoras.xunta.es/adhesion/consulta/ ).
As entidades non adheridas e que solicitaron a adhesión, segundo o disposto no artigo 7 da dita orde, poderán consultar a causa de exclusión accedendo á aplicación informática co seu usuario e contrasinal.
Contra esta resolución, que pon fin á vía administrativa, poderán interporse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición, ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Santiago de Compostela, 8 de setembro de 2015